text: Stephanie Lose: Vi kan ikke støve læger op af jorden
  20 september 2016 kl. 14.27
  Selv om Esbjerg mangler praktiserende læger, så kan alle komme til læge, siger regionrådsformanden.
  Selv om i alt knap 3000 esbjergensere mister deres praktiserende læge, når en går på pension den 1. oktober og en anden tvangslukkes den 20. oktober, så vil alle i Esbjerg kunne komme til en praktiserende læge.
  Det understreger regionrådsformand Stephanie Lose overfor TV SYD:
  -Vi kan ikke støve læger op af jorden, der ikke er der. Vi gør alt hvad vi kan for at finde læger nok, og indtil da har vi regionsklinikken i Hjerting, som kan hjælpe de patienter, der ikke har en fast læge i Esbjerg, siger hun.
  Regionslinikken udvides snart fra to til fire læger. Samtidigt er der fundet en ny læge til Sundhedscenter Højvang.
  -Og vi har tilsagn fra flere, som gerne vil være praktiserende læge der også, siger regionsrådsformanden.
  Den klinik er planlagt til at åbne i juni næste år. Regionsklinikken kører på ubestemt tid, men den bliver sendt i udbud, da Region Sydanmark ikke må drive den fast.
  - Her håber vi, at der er praktiserende læger, der vil drive den videre, men kan vi ikke finde det, så kan det blive private aktører som for eksempel Falck, der kører den, siger Stephanie Lose til TV SYD.
  